Boer soek ŉ vrou-egpaar verwelkom bondeltjie vreugdeJanru Lombard (Foto: Esmerélda Lombard/Instagram) Boer Johan Lombard en sy vrou, Esmerélda het hul eersteling verwelkom. “So sluit ek en Johan die ongelooflikste jaar van baie opwinding, verandering en aanpassings af met die grootste geskenk van bo,” het Esmerélda Saterdag op Instagram gesê. “Welkom in ons wêreld boetie-bul.” Johan het op sy beurt bevestig Janru Johannes Lombard is op 27 Desember gebore. Die egpaar het mekaar tydens die verfilming van die 14de seisoen van die gewilde kykNET-werklikheidsreeks Boer soek ŉ vrou ontmoet. Maroela Media het vroeër berig die lewe het onverwagte kinkels en draaie vir Johan, ŉ boer van Marquard in die Vrystaat, en Esmerélda geloop. Esmerélda het aanvanklik eers op boer Nelis Leonard se plaas gekuier, maar hulle is kort ná afloop van die program uitmekaar. Johan en Arina Toua, wat uiteindelik as sy finale keuse saam met hom op die plaas agtergebly het, het tydens die reünieprogram reeds aangekondig dat hulle paaie geskei het. Boer Johan en Esmerélda (Foto: Verskaf) Johan en Esmerélda is in Augustus vanjaar getroud op die Oranje-gasteplaas naby Clarens op die grens van Lesotho. Marciel Hopkins, aanbieder van Boer soek ŉ vrou, het die egpaar op Instagram gelukgewens. “Lyfie! Baie, baie geluk Johan en Esmerélda! Mag hy vir julle ‘n leeftyd se wonderlike avonture inhou!” Die 15de seisoen van Boer soek ŉ vrou begin 19 Januarie 2023 op kykNET, DStv-kanaal 144. A post shared by E S M E R É L D A (@esmerelda.lombard)